ועדת הכספים, כנסת 20, פרוטוקול מספר 239, 2016-01-12 10:00

משה גפני: הסעיף הראשון על סדר היום הוא הצעה לסדר-היום בנושא: אי יישום החלטת ממשלה 2017 – תכנית אסטרטגית רב-שנתית לפיתוח שדרות ויישובי עוטף עזה, של חברי הכנסת חיים ילין ויוסי יונה.

משה גפני: שניהם כאן.

משה גפני: חיים ילין, בבקשה, הבמה לרשותך.

חיים ילין: כבוד היושב ראש, תודה רבה.

חיים ילין: הדיון התחיל משני סעיפים שסגן שר האוצר אמר לי: חיים, אתה צודק, בוא נרחיב את הדיון, נביא אותו לוועדת הכספים ונעלה על השולחן את כל הבעיות שקיימות בהחלטה 2017.

חיים ילין: אני חייב להודיע לפני, שהחלטות ממשלה לגבי עוטף עזה, רובן מקוימות ב-100%, אין כמעט טענות ותלונות לגבי החלטות קודמות, כולל החלטות כמו 2017.

חיים ילין: יש בירוקרטיה של מדינת ישראל, שלוקח זמן ולא תמיד הכסף מגיע בזמן, אבל בגדול יש כמה החלטות שלא קוימו, אבל לא נגעו בהן – לא בצד הבירוקרטי, אלא אף אחד לא הניע את המהלכים.

חיים ילין: אתחיל מהן, כי בגינן גם הגענו להצעה לסדר-היום הזאת ולדיון פה בוועדת הכספים.

חיים ילין: פחת מואץ של התעשייה, דובר שכל מי שרוצה להרחיב את מפעלו, לקנות מכונות או לשדרג את המפעל, ללא התניה לקליטת עובדים חדשים, הפחת בכל השקעה יהיה השקעה בפחת מואץ.

חיים ילין: המשמעות היא שכל מי שמבין קצת בכלכלה, במקום להפחית בחמש עד 10 שנים את המכונות, הוא יוכל להפחית בפחת מואץ בשנתיים – מה שגם מבחינת תזרים המזומנים וגם מבחינת מס הכנסה התשלומים הם יותר נמוכים.

חיים ילין: הדבר הזה לא התקיים לחלוטין ומשם זה התחיל.

חיים ילין: משם זה התחיל והתחלנו לבדוק מה כן ומה לא.

חיים ילין: זה הסעיף הראשון שאני מבקש להעלות על סדר-היום בדברים שלא קוימו ב-2017.

חיים ילין: הנושא השני שיש בתוך החלטת ממשלה, שתוקצבה ב-250 מיליון שקל זה הרחבת כביש 232.

חיים ילין: הרחבת כביש 232 לא התחילה בכלל, התקציב מונח על השולחן, כולם יודעים.

חיים ילין: 232 הוא כביש ראשי, שמוביל היום 850 משאיות ביום לשיקום רצועת עזה, לאחר מבצע מלחמת צוק איתן.

חיים ילין: אני לא רוצה להלאות אתכם בכמות התאונות וההרוגים שם מתוך 850 משאיות שכל הזמן צריכות לעבור, כולל סגירת כבישים ומצבים שילדים לא יכולים להגיע לבית הספר, כי הוא הכביש היחיד.

חיים ילין: כידוע, אוטובוס צהוב שמוביל ילדים, לא יכול לנסוע בשום כביש שאין בו אספלט, זאת אומרת שהוא לא יכול לנסוע לפי ההחלטות.

חיים ילין: לכן כל הכבישים העוקפים שהם לא מאספלט, הם לא יכולים לנסוע בהם והם נתקעים.

חיים ילין: הם נתקעים ולא מגיעים לבית ספר או שנוסעים שלושת רבעי שעה עד שעתיים.

חיים ילין: הכביש הזה חייב להתרחב לא רק עבור 850 משאיות שעוברות שם ביום כדי לשקם את רצועת עזה, אלא ובעיקר בגלל שזה כביש של חקלאים, שמייצר חקלאות.

חיים ילין: 80% מהירקות במדינת ישראל יוצאים מעוטף עזה, ולכן 45 קילומטר, כמו שהוחלט בהחלטת הממשלה, צריך לקיים.

חיים ילין: אלה שני הסעיפים העיקריים שלא קוימו ב-2017, ואני מאוד מקווה שנוכל גם לקבל את התשובות לגביהם.

חיים ילין: הנושא הנוסף שאנחנו העלינו פה, כבוד היושב ראש, וגם התקבלה פה החלטה מתוך החלטה 2017 – אבל גם ביקשנו להרחיב וזאת ההזדמנות גם לדון בזה – זה לגבי כל מי שיש לו העדפה לגבי מכרזים במדינת ישראל.

חיים ילין: אנחנו קבענו בהחלטה 2017, שבעוטף עזה עד 15% זה הפער שיכול להתקיים, ותינתן ההטבה הזאת לכל מפעל וכל מי שמייצר בתוך עוטף עזה.

חיים ילין: היתה התניה, שאומרת כל מפעל שמייצא.

חיים ילין: באותו דיון אמרנו שגם מי שמייצר משהו שהיום מייבאים ממדינה אחרת, יקבל את ההטבה הזאת וגם מי שלא בתחליף יבוא, כדי להמריץ את התעשייה בעוטף עזה, גם מי שלא מייצא יוכל להשתתף במכרזים ולהיות שם.

חיים ילין: אני יכול להגיד לכם, שיש לא מעט מפעלים, במיוחד אני יכול לציין את מפעל נירלט, שמעסיק 150 עובדים מכל האזור.

חיים ילין: יכול להיות שהוא לא עומד ב-25% יצוא, הוא לא יכול להשתתף במכרזים של משרד הביטחון – הוא יכול, אבל הוא לא מקבל את ההטבה הזאת.

חיים ילין: כבוד היושב ראש, זה לא בדיוק 2017, אותו דבר לגבי נותני שירותים.

חיים ילין: מה המשמעות של נותני שירותים?

חיים ילין: כל היזמויות הקטנות וכל האנשים שמקיימים עסקים קטנים של שניים, שלושה אנשים מפרסום עד כל דבר – גם בהם יכירו בתוך העוטף והכתובת שלהם בעוטף והעסקים שלהם בתוך העוטף, יוכלו לקבל את אותה הטבה, להשתתף במכרזים עד 15%.

חיים ילין: לצורך העניין, אני אומר לכם עכשיו שזה כולל את מכללת ספיר.

חיים ילין: אם מכללת ספיר רוצה היום להשתתף, היא משתתפת – לתת שירותים, ויש מכרזים כאלה לאוניברסיטאות ולמכללות.

חיים ילין: אין להן שום העדפה.

חיים ילין: אני חושב שמכללת ספיר, למרות המצב הביטחוני, שכל שנה גדלה ב-300 סטודנטים, עם כל התוכניות מסביב, מגיעה לה ההזדמנות להשתתף במכרזים וגם לזכות במכרזים, ולא רק אלה שנמצאים קרוב לבית, קרוב לאוניברסיטת בן-גוריון, תל אביב וגם חיפה.

חיים ילין: אלה ההחלטות שתקועות ב-2017 שלא נגעו בהן.

חיים ילין: יש עוד החלטות, כבוד היושב ראש, שהן בקנה מתוך זה שהתקציב אושר רק לפני חודשיים, הן יוצאות לפועל.

משה גפני: מה למשל?

חיים ילין: בנובמבר 2014, מתוך החלטה של כמיליארד שקל, 450 מיליון שקל בוועדת חריגים עברו.

חיים ילין: חלק מחברי הכנסת – אולי סתיו היתה – העבירו את ההחלטה הזאת, וזה נתן את התקציב להתחיל תשתיות ובינוי לקליטה.

חיים ילין: הרי כל התוכנית 2017 בנויה על הבסיס, שלמרות המצב הביטחוני, אנחנו רוצים לחזק את החוסן של התושבים מצד אחד, ומצד שני גם לקלוט בנים.

חיים ילין: אני מודיע לכם שאין כמעט בית ריק היום.

משה גפני: אתה יודע להגיד מה בוצע?

חיים ילין: כמעט כל התשתיות של אפס עד ארבע קילומטר, התוכנית של 2017 חולקה - - -

משה גפני: חוץ מהכביש 232?

חיים ילין: לא בוצע דבר.

חיים ילין: מה שאמרתי בהתחלה לא בוצע דבר.

משה גפני: מה שפותח זה כבישים, אבל לא 232.

חיים ילין: לא, הכבישים הפנימיים וכבישי יציאת חירום – זה כן פותח, זה נעשה מתוך תפיסה ביטחונית, אבל כל הצד של החוסן ומה שבוצע בקו של אפס עד ארבעה קילומטר, לא בוצע מארבעה קילומטר עד שבעה קילומטר, כי החלק השני רק עכשיו התחיל לעבור.

חיים ילין: לכן אני לא רוצה לבקר משהו שכולנו, כל חברי הכנסת לפחות, יודעים שבעקבות חוסר בתקציב ואישור תקציב, אפשר אחרי זה לבקר למה זה לקח כל כך הרבה זמן, זאת כבר עבודה של המליאה, לא של הוועדה.

חיים ילין: בגדול, אלה הנתונים.

חיים ילין: העברתי טבלה לוועדת הכספים.

חיים ילין: אני לא יודע למה היא לא הודפסה, אבל בגדול רואים את הסטטוס כמעט של כל סעיף.

חיים ילין: אני מאוד מקווה שכל הפרויקטים בסופו של דבר יסתיימו.

חיים ילין: אני אסתפק בתשובה לגבי פחת מואץ, 232 ומה שאני אמרתי בתחילת דבריי.

משה גפני: תודה רבה.

משה גפני: חבר הכנסת יוסי יונה.

יוסי יונה: בוקר טוב אדוני היושב ראש, תודה לחברי חיים ילין, שאכן מתמצא מאוד בפרטים הללו והוא שגייס אותי בבקשה לקיים את הדיון הזה, ואני שמח על קיומו.

יוסי יונה: אכן כפי שדיברנו על כך כבר לפני כן חיים ואני על סוגיות אקוטיות שכאן הועלו – גם הפחת המואץ וגם הכביש המדובר 232 וגם העדפת המכרזים וגם העידוד של עסקים קטנים, אלה דברים שמאוד מאוד חיוניים לטיפול מסור ומידי.

יוסי יונה: אני חושב שהדגש כאן הוא על טיפול מסור, מידי ונחוש.

יוסי יונה: זו הסוגיה שעומדת לפנינו, אדוני היושב ראש, כי כולנו יודעים – ואין לחזור ולהרחיב את הדיבור על כך – שאנחנו מדברים על אוכלוסייה שנמצאת בקו העימות ומתמודדת לא רק עם האיומים הביטחוניים החוזרים ונשנים, אלא בעקבות כך גם עם העמסה של נטל כלכלי מאוד מאוד גדול.

יוסי יונה: בוא נאמר שזה מקרה קלאסי שבו אנחנו יכולים לדבר על כשל שוק במציאות שכזו, במיוחד כשעוסקים בפחת המואץ וגם בעסקים הקטנים.

יוסי יונה: היכולת של עסקים להתמודד באופן הוגן, משיקולים של תחרות ועוד, היא מאוד מאוד מוגבלת.

יוסי יונה: לכן זה המקום שבו המדינה צריכה להיות מעורבת באופן אינטנסיבי ומידי כדי להקל על התושבים הללו בכל התחומים שאותם חברי חיים ילין ציין.

יוסי יונה: אנחנו כאן גם כדי להעלות את הנושא ולהצביע על החומרה שלו ועל הדחיפות שלו, וגם לצפות שנציגי האוצר לא רק יעדכנו אותנו מה קורה, אלא יגידו לנו באיזו מידה הם נערכים באופן מידי ונחוש כדי לתת מענה לסוגיות שהועלו כאן.

יוסי יונה: תודה.

משה גפני: תודה רבה.

משה גפני: חברת הכנסת סתיו שפיר.

סתיו שפיר: תודה רבה, תודה לחברי על קיום הדיון הזה.

סתיו שפיר: אני פניתי כבר לפני תקופה ארוכה למרכז המחקר והמידע במקביל לפנייה למשרדי הממשלה, בניסיון לפלח את הסכומים שעברו ולהבין מה מתוך ההחלטה הזו עבר.

סתיו שפיר: מדובר גם בהחלטה שהיא כמעט העתק של החלטות קודמות, כך שאין פה איזה עניין שהוא חדש, פרט לעובדה שהגיע אחרי המלחמה והדחיפות כמובן היתה גדולה, וגם ההבטחות היו מאוד גדולות.

סתיו שפיר: היה מאוד מפתיע לגלות, שהנתונים האלה פשוט לא נמצאים.

סתיו שפיר: אני יודעת שגם כשמרכז המחקר והמידע ביקש את הנתונים האלה, היה לו מאוד קשה לקבל את הנתונים מהמשרדים, וגם בפניות ישירות למשרדים היה מאוד קשה לחלץ מה עבר ומה לא עבר.

סתיו שפיר: אחר כך כששוחחנו עם חשבים בתוך היישובים בעוטף עזה, היו תשובות שונות; חלק קיבלו את הכסף, אצל חלקם זה הותנה בביצוע, חלק עדיין מחכים לו, כמו גם חוסר שביעות רצון מחלקים שונים של אותה החלטת ממשלה, שהיתה יכולה להיות רחבה יותר בהתחשב במצב.

סתיו שפיר: משיחות עם אנשים צעירים, למשל שלומדים באזור, ופנו אלינו בעיקר בנושאים של שכירות, של עלויות דיור, דברים שהיה אפשר בקלות ובסכומים מאוד מאוד קטנים לשפר את המצב בצורה מדהימה, ממש לגרום להרבה חבר'ה צעירים להישאר באזור – בהקלות פשוטות מאוד על שכר דירה, הטבות בתחבורה ציבורית – אלה דברים שיכולים לאפשר להם להישאר בסביבה גם אחרי הלימודים.

סתיו שפיר: היה אפשר לתמרץ חבר'ה צעירים ומשפחות צעירות לעבור לנגב ולעוטף עזה ולחזק את האזור, וכמובן גם את החבר'ה המקומיים להישאר באזור.

סתיו שפיר: כל הדברים האלה היו נעשים מאוד בקלות, ואני לא יודעת למה הדבר הזה לא נלקח בחשבון כתוכנית של ממש לחיזוק האזור מבחינת אנשים צעירים והדור הצעיר.

סתיו שפיר: הדבר האחרון שאני רוצה להפנות אליו את תשומת לבכם זה סיפור של העברת כספים דרך החטיבה להתיישבות.

סתיו שפיר: הרבה מהכספים שהועברו, הועברו דרך החטיבה להתיישבות, אנחנו מכירים את המנגנון הזה היטב.

סתיו שפיר: אנחנו יודעים שכספים שמגיעים - - -

יוסי יונה: או שלא.

סתיו שפיר: כן, תודה לחבר הכנסת יונה על התיקון.

סתיו שפיר: - - אנחנו יודעים שהרבה מהתקציבים שמגיעים לחטיבה, אחר כך מתגלגלים למקומות אחרים, כפי שכבר גילינו על התקציב של החטיבה ל-2014.

סתיו שפיר: אנחנו מחכים בקוצר רוח לראות מה קורה בתקציב הזה של 2015, שעדיין לא ניתן לראות אותו.

סתיו שפיר: אמרו לי חלק מהחשבים בתוך היישובים, שהם לא מבינים למה התקציב עובר דרך החטיבה.

סתיו שפיר: הם כמובן לא יגידו את זה באופן פומבי, כי הם מפחדים.

סתיו שפיר: אם היו פשוט מעבירים אליהם את הכסף ישירות, הם היו יכולים לדאוג לתפעול ולבנייה ולהחליט עם מי הם עובדים ואיך הם עובדים, והם טוענים גם שלפי החישובים שלהם היה אפשר לעשות את זה הרבה יותר בזול.

סתיו שפיר: כלומר, חייבו אותם לעבוד עם החטיבה, זה עולה להם יותר כסף, הם לא בטוחים מתי הכסף מגיע.

משה גפני: מי חייב אותם?

סתיו שפיר: המדינה העבירה דרך החטיבה.

סתיו שפיר: לפעמים זה מבוצע כמו שצריך, לפעמים זה לא מבוצע.

משה גפני: לא שמישהו דיבר איתם, פשוט העבירו את הכסף דרך - -

סתיו שפיר: - - העבירו את הכסף דרך החטיבה.

סתיו שפיר: אנחנו יודעים מה הלחץ שמופעל על ראשי מועצות מכיוון החטיבה כדי להביע תמיכה בפעילות החטיבה, וכבר הרחבנו על זה מספיק ולא נרחיב על זה גם כאן.

סתיו שפיר: אבל כשמעבירים את הכסף דרך צינור כזה, במקום פשוט לתת אותו לתושבים, הרי מי יודע יותר טוב מהם איך צריך לבנות ואיך צריך לטפל בעניינים שלהם, הם יודעים את זה הכי טוב.

סתיו שפיר: למה להעביר את זה דרך הצינור המעוות הזה, שלאף אחד אין שליטה עליו, ועכשיו אחרי החוק בכלל לא תהיה עליו שליטה, במקום פשוט לתת להם את הכסף ישירות?

סתיו שפיר: הרי כבר אפשר היה לטפל בנושאים האלה לפני שנה וחצי, לא לחכות כל כך הרבה זמן.

סתיו שפיר: אני גם מבקשת ממך, יושב ראש הוועדה, שתנסה ספציפית לענות לסוגיה הזאת, שיכול להיות שחלק מהכסף שהועבר צריך פשוט להוציא מהחטיבה ולהעביר אליהם באופן ישיר, שהיישובים יבנו לעצמם ויבחרו עם מי הם בונים, איך הם בונים ומתי הם בונים, כדי שהם יוכלו לשלוט בעניין הזה.

יוסי יונה: לגבי מה שסתיו אומרת, האם ההערות של סתיו מתחברות להחלטה 2017?

יוסי יונה: אז זה באמת אבסורד.

חיים ילין: החלטה 2017 מדברת על זה שכל יישוב בקו הקדמי, לצורך ההגדרה קו קדמי זה אפס עד ארבעה קילומטר, וארבעה עד שבעה קילומטר זה הקו השני.

חיים ילין: כל קו קדמי מקבל חמישה מיליון שקל בתשתיות מהחטיבה להתיישבות, לפי תב"ע ולפי פרוגרמה שכל יישוב החליט.

חיים ילין: הקו השני הוא שלושה מיליון שקל מארבעה עד שבעה קילומטר.

חיים ילין: כל הקו הראשון בוצע, מתוך זה שב-450 מיליון שקל יש – תעשו את החשבון – בערך 23 יישובים כפול חמישה מיליון שקל לקו הקדמי, ועוד שלושה מיליון כפול 23 יישובים, בערך זה יוצא עד 180 עד 200 מיליון שקל, זה הכסף של החטיבה להתיישבות.

חיים ילין: הסיבה שהחטיבה להתיישבות ביצעה היא שהם יחד עם קק"ל נמצאים עם הבולדוזרים בשטח כמעט כל הזמן, ומבחינה ביטחונית מכיוון שהיו גם צריכים לסלול את הכבישים יציאה וחירום והם נמצאים שם, הדרישה של ראשי המועצות, כולם בלי יוצא מן הכלל, שיהיה מישהו שיש לו כבר מכרזים.

חיים ילין: צריך להבין, שכל יישוב לא רשאי לצאת למכרז.

חיים ילין: לפי חוקים, מי שיוצא למכרז זה מועצה אזורית.

חיים ילין: יישוב לא יוצא למכרז, לאגודה פרטית אסור לצאת.

יוסי יונה: חיים, כביש 232 למי הוא נבנה?

חיים ילין: אני לא ראש מועצה, אני רק מסביר את הדברים כמו שהם בדיוק.

חיים ילין: לכן החטיבה להתיישבות לקחה וביצעה את הקו הקדמי.

משה גפני: אז אתה בעד החטיבה להתיישבות.

חיים ילין: אני בעד החטיבה, נגד החוק.

חיים ילין: אלה שני דברים שונים לחלוטין.

משה גפני: אתה בעד החטיבה ונגד החוק?

משה גפני: לא ידעתי.

חיים ילין: ברור, נגד החוק שחוקק.

משה גפני: יש פה מישהו מהרשויות המקומיות האזוריות?

חיים ילין: לא, אני לא רואה פה אף אחד.

חיים ילין: דרך אגב, אני לא רוצה להתווכח על החטיבה להתיישבות פה - - -

סתיו שפיר: בלי להתווכח, למה לא להעביר למועצה?

חיים ילין: כי המועצות ביקשו שלא יעבירו אליהן, שכן אם כל אחד צריך לבצע את המכרז, לוקח להם רק לפי שנה, לעומת משרד הביטחון והחטיבה להתיישבות – לשני הגופים רח"ל והחטיבה להתיישבות, שיש להם מכרזים כבר מראש עם הקבלנים – שהם יכולים לצאת לשטח בהרחבה בסיסית של מכרזים בסיסיים.

חיים ילין: שכר הדירה למשפחות ולסטודנטים הועבר לפני כחודש פחות או יותר, כשאושר תקציב המדינה.

חיים ילין: כל משפחה שבאה להתיישב בעוטף עזה קיבלה כ-1,000 שקל לשכר דירה וכולם קיבלו את הכסף הזה רטרואקטיבית.

חיים ילין: כל סטודנט שמגיע, מקבל 500 שקל עזרה בשכר דירה, כאשר בדרך כלל הדיור של הסטודנט זה 1,000 שקל, אז הוא משלם רק 500 שקל; של משפחות – זה נע פחות או יותר בין 2,000 ל-2,500, אז הוא מקבל 1,000.

יוסי יונה: קצת התבלבלתי מהדיון הזה.

משה גפני: אתה לא יכול להתבלבל, הדיון רק מתחיל.

יוסי יונה: השאלה שלי מאוד פשוטה, ואני צריך איזושהי הבהרה.

יוסי יונה: אני מתאר לעצמי אדוני היושב ראש, שהוועדה הזמינה את נציגי האוצר כדי להשיב על השאלות ועל התהיות שעלו כאן.

יוסי יונה: האם עכשיו הטענות והמענות והטרוניות שאנחנו מעלים, ידידי, האם הן מכוונות לגוף מתווך שאמור לבצע או שאחראי למחדל שאתה מדבר עליו, שזאת החטיבה להתיישבות?

חיים ילין: אתם רוצים לקחת את הדיון לחטיבה – אני לא פה, אני באתי לדבר על חמישה סעיפים שלא קוימו, לא על מה שקוים.

יוסי יונה: מי הגוף שאחראי?

משה גפני: משרדי הממשלה.

יוסי יונה: וזה כולל את החטיבה?

משה גפני: אני לא יודע, אני קצת מבולבל.

משה גפני: אני שומע את מה שחיים אומר ואני שומע את מה שסתיו אומרת ואני שומע את מה שלבי אומר לי, ואני לא מבין למה המדינה לא יכולה להיות זאת שנמצאת עם המכרזים בשטח, שנמצאת עם הכלים.

משה גפני: אני לא אומר את זה לקנטר, אני לא אומר את זה פוליטי, זה נראה כמו מדינה - -

יוסי יונה: - - בתוך מדינה.

משה גפני: לא מדינה בתוך מדינה, זה יותר גרוע.

משה גפני: אני לא מבין למה זה.

משה גפני: יכול להיות שאין ברירה, נברר את זה, אז נקבע קריטריונים ונדע בדיוק לאן זה הולך ואיך זה הולך.

משה גפני: הדיון הזה מבחינתי, מה שאתם העליתם, זה כדי לפתור את הבעיות של עוטף עזה.

משה גפני: נברר את העניין הזה שהעליתם.

משה גפני: אם יתברר תוך כדי הדיון, שהחטיבה להתיישבות משחקת פה תפקיד, אז גם את זה נרצה לברר, מה זה הדבר הזה, כן צריך את זה כך, לא צריך את זה כך.

משה גפני: אם צריך את זה, צריך למסד את זה, זה צריך להיות חלק מהעניין, שנדע – סתיו קוראת לזה תמיד שקיפות.

משה גפני: צריך לדעת, יכול להיות שאין ברירה, יכול להיות שהמדינה באמת חלשה מאוד בביצוע, אז אולי נחליף אותה.

סתיו שפיר: - - - החטיבה תנהל את המדינה פשוט.

משה גפני: לא, לזה באופן עקרוני אני לא מסכים, זאת הצעה לא טובה.

משה גפני: ראש מועצת אשכול לא פה.

משה גפני: אנחנו נתחיל עם משרד האוצר, מי זה?

משה גפני: לפני רשות המסים, קודם לגבי התשתיות, אין פה אף אחד ממשרד האוצר?

<יובל טלר: אני מאגף תקציבים, משרד האוצר.

משה גפני: שני החברים הנכבדים העלו את הנושא של החלטת הממשלה, שחלק ממנה לא בוצע, והשאלה למה.

חיים ילין: כבוד היושב ראש, אם אנחנו הולכים על הדיון הזה, אני העליתי את הנקודות.

חיים ילין: אני מבקש שהדיון יתמקד קודם כל בנקודות שאני העליתי ולא בחטיבה.

חיים ילין: אחרי זה תדברו על החטיבה מה שאתם רוצים.

משה גפני: חבר הכנסת חיים ילין לא הקשיב למה שאני אמרתי.

משה גפני: אפילו לא הזכרתי ברמז את החטיבה.

חיים ילין: לא, אני רוצה קודם כל דיון על הנקודות שהעליתי.

משה גפני: אבל זה מה שעשיתי.

משה גפני: טוב שאמרת את זה עכשיו, אז באמת עשיתי את זה.

משה גפני: אני מבקש קודם ממשרד האוצר – יש פה עוד משרדים שאני רוצה לברר איתם את זה – כדי להגיע למצב שבו נדע מה בוצע ומה לא בוצע, ומה שלא בוצע נברר למה וננסה לקדם את זה.

<יובל טלר: כמו שאמר חבר הכנסת ילין, התקציבים הוקצו למשרדים ונמצאים בבסיסי התקציב של המשרדים, והתקציבים נמצאים בהפעלה.

<יובל טלר: מדובר בפרויקטי תשתית, ולכן חלקם באמת אורכים זמן רב.

<יובל טלר: גם לגבי הנקודות הספציפיות שהעלה חבר הכנסת ילין בתור דברים שלא בוצעו עדיין - - -

משה גפני: בוא ניקח דוגמה ונלך לפי הסדר, יש לנו זמן.

משה גפני: החלטת הממשלה התקבלה בספטמבר 2014.

משה גפני: אתה יכול להגיד מה זאת אומרת התמשכות של תשתיות, למשל כביש 232 איפה הוא עומד?

משה גפני: הוא תוקצב?

<נעה סגל-לפשיץ: אני נועה סגל ממשרד התחבורה.

משה גפני: קיבלתם כסף לפרויקט הזה?

משה גפני: מתי קיבלתם?

<נעה סגל-לפשיץ: כן, באוגוסט 2015 קיבלנו תקציב, התקציב הועבר לחברת נתיבי ישראל.

משה גפני: הרי זה כביש שהיו בו בעיות ביטחוניות.

משה גפני: למה העברתם את זה רק בסוף 2015?

משה גפני: אני לא שואל אותך, אלא אותו.

<יובל טלר: אני חייב להודות שאני לא מכיר ספציפית את התקציב הזה, אני לא עובד מול משרד התחבורה.

<יובל טלר: אני יכול לבדוק לגבי הנושא הזה, למה הוא עבר באוגוסט 2015.

<יובל טלר: כן חשוב לזכור ש-2015 היתה שנה של תקציב המשכי.

משה גפני: זאת אומרת שאתה לא יודע, מי כן יודע?

<יובל טלר: אני צריך לבדוק מול המקביל שלי.

משה גפני: אבל גם היא לא יכולה לדעת, היא יודעת למה היא קיבלה, אבל היא לא יודעת למה לא העבירו קודם.

<יובל טלר: אני צריך לבדוק מול המקביל שלי, שעובד מול משרד התחבורה.

משה גפני: איפה הוא נמצא, הוא בחופש?

<יובל טלר: לא, אני מרכז את ההחלטה.

משה גפני: אם אתה יכול, תשאל אותו תוך כדי דיון, כי זה חשוב לדעת.

<נעה סגל-לפשיץ: אנחנו עכשיו בשלב של מינוי חוזים בחברת נתיבי ישראל, שצריך להתחיל – עוד לא התחלנו בכלל.

<נעה סגל-לפשיץ: כולם פה יודעים מה המצב של נתיבי ישראל, אנחנו עכשיו בתהליך שיקום שם ועוד אין חוזים לכביש, עוד אין חוזים למתכננים.

חיים ילין: את רוצה החלטת ממשלה לשקם את נתיבי ישראל?

חיים ילין: כי אנחנו דנים על שיקום עוטף עזה, לא על נתיבי ישראל.

<נעה סגל-לפשיץ: אני ברצינות מאוד אשמח.

חיים ילין: זאת לא תשובה למה הציר היחידי, שעוברים בו 850 כלי רכב – עד שלא יעצרו את המשאיות לעזה ועד שלא יעצרו את הכלים הכבדים של צה"ל, כנראה לא תעשו דבר.

<נעה סגל-לפשיץ: אז אנחנו כן נעשה, אבל אלה לוחות זמנים בעייתיים.

משה גפני: חיים, היא לא הכתובת.

משה גפני: אתם עוד לא התחלתם את הפרויקט.

<נעה סגל-לפשיץ: נכון, עוד לא מונו מתכננים לפרויקט.

משה גפני: כלום?

<נעה סגל-לפשיץ: כלום.

משה גפני: ומתי אתם מתכננים לעשות את זה?

<נעה סגל-לפשיץ: זה צריך לקחת עוד בערך חמישה חודשים, עד שיהיו מתכננים ומנהל פרויקט.

משה גפני: ואם יבואו פרויקטים של משרד האוצר או של משרד התחבורה לוועדה, אנחנו גם נדחה את זה בחמישה חודשים?

<נעה סגל-לפשיץ: כן.

משה גפני: אם תבוא לפה העברה של משרד התחבורה או של משרד האוצר, נגיד גם שנדחה את זה בחמישה חודשים?

<נעה סגל-לפשיץ: אנחנו בבעיה, אנחנו חברת נתיבי ישראל בתור זרוע ביצוע שלנו, לא מצליחים למנות חוזים.

<נעה סגל-לפשיץ: יש להם 10,000 התקשרויות בשנה.

<נעה סגל-לפשיץ: החשב הכללי עשה תקנות מאוד מאוד קשות, והם משותקים, לא מצליחים.

<נעה סגל-לפשיץ: אתמול ישבנו עם נציגי החשב.

<נעה סגל-לפשיץ: אנחנו באמת בבעיה.

<נעה סגל-לפשיץ: עוד שנה זה אמור להסתדר, אבל בזמן הזה אנחנו תקועים.

משה גפני: מה זה עוד שנה?

<נעה סגל-לפשיץ: אני לא יודעת אם אתה רוצה להיכנס לפרטים, אבל עוד שנה יהיה מאגר ספקים, ואז לא נצטרך לצאת כל פעם לצאת למכרז.

<נעה סגל-לפשיץ: ברגע שחוזה עכשיו הוא מעל מיליון וחצי שקל, אנחנו צריכים לצאת למכרז פומבי.

<נעה סגל-לפשיץ: לפרויקט כזה, זה לא חוזה אחד, אתה צריך חוזה של מנהל פרויקט, של מתכננים, של מודדים, של גיאומטריה.

דוד ביטן: אתם עושים את זה כל הזמן, אז מה הבעיה?

דוד ביטן: אתם צריכים חוזה?

דוד ביטן: הם כאילו עושים חדש, כאילו הקימו את המדינה היום.

משה גפני: זה נכון שהחטיבה להתיישבות נמצאת עם חוזים בשטח?

<נעה סגל-לפשיץ: אני לא יודעת, הם לא זרוע הביצוע שלנו.

משה גפני: את לא יודעת, את לא בעניין?

<נעה סגל-לפשיץ: הם לא זרוע ביצוע שלי, אני במשרד התחבורה, החטיבה להתיישבות לא יושבת תחתנו.

משה גפני: אתה יודע להגיד, טלר?

<יובל טלר: לא, אני עוד בודק.

סתיו שפיר: יש פה נציגים של החטיבה?

משה גפני: אני לא יודע, אני לא חושב שהם הוזמנו.

משה גפני: אני מדבר עם הממשלה, התמונה שעולה בעניין הזה, בסעיף הספציפי הזה, היא ממש תמונה עגומה.

<נעה סגל-לפשיץ: נכון.

משה גפני: את רוצה לעבור לוועדת הכספים ואני אעבור למשרד התחבורה?

<נעה סגל-לפשיץ: אם יש לך פתרון - - -

איתן ברושי: צריך להחליף את הממשלה, אתה לא יכול ללכת ככה.

איתן ברושי: גפני, אם מותר לי לשאול את נציגת משרד התחבורה, אם אני מבין נכון, תקני אותי אם לא, התקציב לכביש יכול להינתן רק אם הכביש הזה מופיע בתוכנית החומש.

חיים ילין: לא מופיע, זאת החלטת ממשלה.

איתן ברושי: צריך להבין שרוב החלטות הממשלה הרי לא מתבצעות, הממשלה אומרת את זה על עצמה.

איתן ברושי: לכן אני חושב שיש פה נקודה שצריך לבדוק אותה – אם לא כרגע, אחר כך.

איתן ברושי: אם אני מבין נכון, כביש שמופיע בתוכנית העבודה או בתכנית החומש, ממנו נגזר גם התקציב לתכנון.

<נעה סגל-לפשיץ: הוא בתכנית העבודה שלנו ויש לנו תקציב לתכנון.

איתן ברושי: אם את אומרת שהכביש מופיע בתוכנית עבודה - - -

משה גפני: איתן, עשית כאן הכללה לא מתאימה לעניין הזה.

משה גפני: מה שאמרת נכון לגבי דברים אחרים.

משה גפני: יש החלטות ממשלה, שלא מתחילות להתבצע, הממשלה בעצמה אומרת את זה, זה לא הדיון כאן.

משה גפני: הכביש הזה נמצא בהחלטת הממשלה ומבוצע.

משה גפני: הוא מבוצע, יש להם את התכנון, יש להם הכסף לתכנון.

משה גפני: הכסף עבר באוגוסט 2015, הם יכולים לבצע את זה.

משה גפני: כל הבעיה היא במחדל בלתי רגיל, לא באי-ביצוע, שאתה מעלה את הנושאים הכלליים, שהם נכונים.

משה גפני: זה לא המקרה.

משה גפני: המקרה הזה מדבר על כך, שמבצעים את החלטת הממשלה, אף אחד לא מתווכח על זה, רק שמבצעים את זה כמו בחלם לאט לאט, לאט לאט לאט, ואתה לא יודע איפה יהיה בכלל הסוף, כשהם עצמם אומרים את זה.

משה גפני: אגף תקציבים לא יודע להגיד למה הכסף הזה עבר רק באוגוסט 2015 לאחר החלטת ממשלה בנובמבר 2014.

משה גפני: אין סיבה לעניין הזה.

משה גפני: הרי אם מבצעים החלטת ממשלה, ומבצעים החלטת ממשלה, זה צריך לעבור מיד.

משה גפני: משרד התחבורה לא יודע להסביר שיש לו כסף, למה הוא לא עושה את זה.

משה גפני: הם יודעים רק להגיד את הדבר הערטילאי הזה, שנתיבי ישראל בבעיה ואנחנו מחכים עוד שנה.

<נעה סגל-לפשיץ: אני יכולה להסביר למה.

משה גפני: לא, למה יש בעיות אנחנו יודעים, אבל אותנו זה לא מעניין.

משה גפני: מה שאני וחברי הוועדה רוצים זה את הביצוע מהיום.

<נעה סגל-לפשיץ: וגם אנחנו.

מנואל טרכטנברג: אדוני היושב ראש, מה שאני שומע זה מקרה קלאסי של סוגיות, לכאורה פעוטות, קטנות, כי הרי זה כמה מיליונים פה ופחת למעט מאוד אנשים וכו', כשאין בעל הבית לדבר הזה, הרי זאת בעצם הבעיה.

מנואל טרכטנברג: אני מכיר את המנגנונים האלה, אין בעל-הבית במובן הזה שזה יורד לפקידות, שעושה את מלאכתה, ואתה יודע, כמו שהיא יודעת לעשות, אני לא רוצה להגיד פה מילה רעה על אף אחד.

מנואל טרכטנברג: צריך פה כתובת, צריך ששר יגיד למנכ"ל שלו, ויגיד את זה כאן, שהוא מוריד הוראה לבצע תוך פרק זמן קצוב את מה שנאמר כאן, את הכביש ואת הפחת וכו' וכו' וגמרנו את הסיפור.

מנואל טרכטנברג: אין כאן אחריות.

מנואל טרכטנברג: לבוא ולשאול שאלות קשות את האנשים שעושים את המלאכה - - -

משה גפני: לא, אני שואל אותם רק כדי לברר את העובדות, אנחנו לא ידענו את זה לפני כן.

מנואל טרכטנברג: אני לא בא אליך בטענות, אני אומר שמה שאנחנו כוועדה צריכים לדרוש עכשיו זה שתהיה כתובת אחת, שר ולא פחות, והשר מוריד פקודה למנכ"ל.

מנואל טרכטנברג: אם לא, שום דבר לא יקרה, יש לנו מספיק ניסיון עם הדברים האלה.

משה גפני: את אמרת שיש בעיות עם החשב?

<נעה סגל-לפשיץ: נכון, התקנות של היום אומרות שכל מכרז מעל מיליון וחצי צריך לצאת למכרז פומבי.

<נעה סגל-לפשיץ: חברה כמו נתיבי ישראל, יש לה 10,000 מכרזים בשנה.

<נעה סגל-לפשיץ: זה אומר שהם ביום – כיום כבר – מפעילים חמש ועדות מכרזים.

<נעה סגל-לפשיץ: זה אומר שפשוט כל החברה, מה שהיא עושה זה ועדת מכרזים, ויש המון התקשרויות.

<נעה סגל-לפשיץ: אנחנו פשוט נמצאים בתור.

<נעה סגל-לפשיץ: אנחנו רוצים לעשות מאגר ספקים, שלא נצטרך לעשות מכרז על כל דבר, אבל אנחנו צריכים משהו לתקופת ביניים הזאת, עד שיהיה מאגר ספקים, וכאן החשב הכללי - - -

משה גפני: את אומרת שנתיבי ישראל עכשיו משותקים, בגלל שעל פי הנחיית החשב, המציאות היא שהכול צריך ללכת למכרזים פומביים.

<נעה סגל-לפשיץ: נכון.

משה גפני: חבר הכנסת דוד ביטן, בבקשה.

דוד ביטן: קודם כל, הדיון מיותר, בגלל שברור לגמרי שלא עשו כלום, וגם אני לא יודע אם יעשו.

משה גפני: לא, חשוב לדעת שלא עשו כלום.

דוד ביטן: אנחנו יודעים, הכוונה שההמשך מיותר.

דוד ביטן: הרבה לא ייצא מזה.

דוד ביטן: אני רוצה להגיד שאני באתי מהרשויות המקומיות.

דוד ביטן: דרך אגב, ברשויות המקומיות בערים הגדולות מכינים את המכרז, מכינים את הכול, וכשמגיע התקציב, מיד יוצאים למכרז.

משה גפני: מי מכין את המכרז?

דוד ביטן: בעירייה מכינים את המכרזים, ואם מנהל אגף לא עושה את העבודה הזאת, הוא לא נשאר בעבודה.

דוד ביטן: זאת פשלה מאוד רצינית הדבר הזה, ולהגיד שיש להם הרבה מכרזים והם לא יכולים לצאת למכרזים חדשים ואז הכול מתעכב, יכול להיות שצריך לקיים דיון על נתיבי ישראל, האם הם מסוגלים לבצע את העבודה שהממשלה הטילה עליהם ושעל סמך זה הם קמו.

דוד ביטן: יכול להיות שצריך לפצל את מע"צ לכמה חברות, ואז העבודה תתקדם הרבה יותר מהר.

דוד ביטן: דבר כזה לא יכול להיות שיש תקציב, וגם המיקום חשוב, זה לא ראשון לציון שצריך לסלול שם איזשהו כביש.

דוד ביטן: בראשון לציון העירייה עוזרת למע"צ לקדם את העניין מבחינת מכרזים והכול.

דוד ביטן: אני מציע שבעניין הזה יהיה דיון מסודר על הנושא.

דוד ביטן: אם ועדת הכספים התחילה, בוא נעשה את זה כמו שצריך בדיון הבא.

משה גפני: יש עוד משהו לומר לגבי כביש 232?

משה גפני: זה לא הולך לעבור לסדר-היום הדיון הזה על הסיפור הזה של התקצוב ונתיבי ישראל ומשרד התחבורה.

משה גפני: זה לא הולך לעבור לסדר-היום.

חיים ילין: כבוד היושב ראש, אתה יודע שאם מחר בבוקר סוגרים ולא נכנסות משאיות, הטלפונים שמשרד ראש הממשלה יקבל מכל העולם על כך שלא נכנסות 850 משאיות - - -

משה גפני: צריך באמת לעשות את זה.

חיים ילין: כנראה שבאמת צריך לעשות את זה.

משה גפני: טלר, אתה יודע לענות או שעדיין לא?

משה גפני: אבל אני מבקש תשובה לעניין הזה, כי אני הולך לקבל החלטה בעניין.

משה גפני: עכשיו אנחנו עוברים לפחת המואץ.

<דוד רוטנברג: אני היועץ המשפטי של קרן הפיצויים.

<דוד רוטנברג: אני לא בעניין ובכובע של פחת מואץ ברמה עקרונית, אבל אני יכול לומר תשובה כללית.

משה גפני: לא הבנתי.

<דוד רוטנברג: שמי דוד רוטנברג, היועץ המשפטי של קרן הפיצויים.

<דוד רוטנברג: אני לא בכובע הזה של הפחת המואץ, אבל אני יכול לומר תשובה כללית.

משה גפני: מי היה צריך להיות לגבי הפחת המואץ?

<דוד רוטנברג: מי שהיה צריך להיות לא קיבל את הזימון ליום הזה.

<טמיר כהן: אנחנו הוצאנו הודעה מפורשת ברחל בתך הקטנה לגבי הנושא שיעלה, הפחת המואץ.

<קריאה: היה צריך להיות ולא בא.

<טמיר כהן: - - - זו לא היתה הזמנה כללית.

<דוד רוטנברג: בכל אופן, ממידע שאני קיבלתי, נעשתה בדיקה בנושא, כפי שהתחייב בהחלטה שהשר יבחן את הנושא, ואכן הוא בחן.

<דוד רוטנברג: הבדיקה העלתה שמעבר לחוק עידוד והטבות המס בנושא הסיוע, הפחת המואץ לעסקים באזור עוטף עזה, ממילא העסקים שבאזור בהפסדים, כך שהפחת המואץ לא זה מה שיעזור.

משה גפני: יש החלטת ממשלה לגבי הפחת המואץ, זאת אומרת ששינו את החלטת הממשלה, השר החליט לשנות?

<דוד רוטנברג: אני מבין שהשר בחן את זה וביצעו עבודה ברשות.

משה גפני: אני הבוקר מתחיל לחשוב, באיזה מדינה אני חי?

חיים ילין: סגן שר האוצר ענה בכנסת לפני חודשיים.

משה גפני: חיים, אתה עוזר לי כל הזמן.

חיים ילין: אני משתדל מאוד.

משה גפני: אני לא הבנתי כלום לגבי הכביש, עכשיו אתה אומר שיש החלטת ממשלה לגבי הפחת המואץ בעוטף עזה.

משה גפני: תקן אותי אם אני טועה ממה שהבנתי ממך, יש החלטת ממשלה לגבי הפחת המואץ.

<דוד רוטנברג: אולי אני אבהיר.

משה גפני: קודם כל מה שאדם אומר בפעם הראשונה זאת האמת, אחרי זה הוא מתחיל לתקן את זה, אבל קודם כל זאת האמת.

משה גפני: אמרת דבר נכון: הממשלה קיבלה החלטה, וההחלטה מדברת על הפחת המואץ לעוטף עזה, השר בחן את זה ואמר שיש גם הטבות מס וגם החוק של עוטף עזה, אז זה לא תורם לעניין, ולכן הוא לא מיישם את החלטת הממשלה.

משה גפני: הוא לא חוזר לממשלה ואומר: בואו נשנה את ההחלטה לגבי הפחת המואץ, שזה עולה כך וכך כסף, אלא הוא בחן את זה ואמר: לא עושים את זה.

<דוד רוטנברג: מהבחינה שביצע שר האוצר ומהבדיקה שנעשתה, מניסיון העבר נמצא שבשל היות העסקים בהפסדים, הפחת המואץ זה לא מה שישפיע ויעזור.

משה גפני: דרך אגב, מה שאתה אומר מתאים למדינת עולם שלישי, לרפובליקת בננות.

משה גפני: מחליט השר, בניגוד להחלטת הממשלה, על פי מה שהוא בחן עם האנשים לידו, לשנות את החלטת הממשלה בלי הצבעה, בלי כלום.

משה גפני: גם אני אעביר פה החלטות בוועדת הכספים לפי מה שנראה לי בלי הצבעות.

משה גפני: אני אבחן את זה עם היועצים שלי ונעביר החלטות, זה בסדר הדבר הזה?

חיים ילין: אדוני היושב ראש, יש פה תקלה כי סגן שר האוצר ענה על השאילתה הזאת במליאה ואמר: חיים אתה צודק, צריך להביא את הדיון הזה, והדיון הזה לא מדבר על כך שיש מפעלים שמפסידים, אלא על זה שהמפעלים שמפסידים ורוצים להרחיב את המפעל כדי להתאזן, יקבלו – הלא לא מקבלים רטרואקטיבית.

יוסי יונה: הנקודה כאן היא פרוצדורלית.

חיים ילין: חבר'ה, אם כל החלטת ממשלה השר החדש שיבוא יבטל אותה, אנחנו לא יכולים לבנות שום דבר ככה.

יוסי יונה: זה לא העניין הזה.

יוסי יונה: אני חושב שכאן עולה סוגיה פרוצדורלית, האם רשאי השר לבטל החלטת ממשלה, מבלי להביא את רצונו לבטל אותה לפני הממשלה לשם הצבעה?

משה גפני: הוא לקח את החלטת הממשלה ובחן, קיבל החלטה.

<דוד רוטנברג: אדוני היושב ראש, אני רק רוצה להדגיש, שגם בפתח דבריי אמרתי שאני לא בכובע שלה פחת המואץ, כפי שהיושב ראש יודע, אני רק מוסר מידע שקיבלתי בצורת קבל והעבר, כך שאני לא יכול להסביר ולנמק ולפרט מה בדיוק היה.

חיים ילין: אתה רוצה שאילתה על הנושאים שלך?

חיים ילין: 150 מיליון שקל צריכים להחזיר עכשיו בעוטף עזה מתוך החלטה, ואני מקבל כל יום טלפון.

משה גפני: חבר הכנסת חיים ילין, אי אפשר לקיים דיון כזה.

משה גפני: בגלל שעכשיו תפסת אותו, אתה הולך לשאול אותו שאלות?

חיים ילין: אם הוא כבר פה ולא יודע מה לענות, אולי יש נושאים שהוא כן יודע.

יוסי יונה: הפחת המואץ בוטל.

<דוד רוטנברג: לגבי הפחת המואץ נעשתה בדיקה, וראו שאין השפעה משמעותית.

משה גפני: הפחת המואץ בוטל.

משה גפני: החלטת הממשלה בעניין הזה – שר האוצר לא קבע שיעורים?

משה גפני: לא צריך את זה, בגלל שיש שם נושאים אחרים.

משה גפני: בהחלטת הממשלה היה כתוב ששר האוצר יבחן את זה או יקבע את השיעורים של הטבות המס באמצעות הפחת המואץ, כשהפחת המואץ הוא דבר חשוב.

משה גפני: אגב, זאת לא פעם ראשונה שמשרד האוצר לא נותן פחת מואץ בניגוד להחלטות, והיינו צריכים לקיים על זה דיונים ומאוד לכפות את זה על משרד האוצר, וכנראה נצטרך לעשות את זה גם פה.

משה גפני: יש דברים נוספים שהעליתם שלא בוצעו.

סתיו שפיר: אפשר רק לראות את הדרך שבה התקבלה ההחלטה הזאת?

משה גפני: מה את חושבת, שאנחנו נמצאים במדינה מתוקנת שמה שמחליטים את צריכה לראות?

סתיו שפיר: הוא כתב חוות דעת, יש פרוטוקול, משהו?

סתיו שפיר: התקבלה החלטה, לא נמסרה לידיעת ועדת הכספים שהתקבלה החלטה כזאת, אלא אם תתקן אותי ותגיד שאתה שמעת על זה קודם.

משה גפני: אני לא שמעתי על זה בכלל ואף אחד לא שמע, זאת פעם ראשונה שאנחנו שומעים.

סתיו שפיר: לא פורסמה החלטת ממשלה מתוקנת.

משה גפני: תברר את זה, הוא יגיד לך שהוא לא בכובע של פחת מואץ.

סתיו שפיר: בבקשה תמסור לוועדת הכספים את חוות הדעת שנכתבה, את ההחלטה, אם יש פרוטוקול מאותה ישיבה, אז את הפרוטוקול, כדי שהוועדה תוכל לקבל על זה הודעה מסודרת.

סתיו שפיר: זה היה צריך להיות כבר מזמן.

<דוד רוטנברג: אני אברר ונחזור עם זה.

סתיו שפיר: טמיר, הוא אמר שהוא ימסור לוועדה את הפרוטוקול ואת חוות הדעת המקצועית שהיתה בנושא.

<דוד רוטנברג: לא את הפרוטוקול, אלא אמרתי שאני אברר ואחזור לטמיר עם הפרטים.

סתיו שפיר: למה, אין פרוטוקול?

משה גפני: סתיו, הוא אומר שהוא לא עוסק בעניין הזה, הוא רק ידע לתת לנו אינפורמציה.

משה גפני: בסדר, אני מאוד מודה לך דרך אגב, לפחות יש צדיק אחד.

משה גפני: אמר סגן שר האוצר לחבר הכנסת חיים ילין, סגן שר האוצר הוא בכיר ממנו, הוא גם עוסק בפחת המואץ, הוא אמר: זה לא בסדר שלא מיישמים את זה, נכון?

חיים ילין: הוא אמר את זה בכנסת במליאה, זאת היתה התשובה: תעלו את זה בוועדת הכספים.

משה גפני: ההודעה של סגן שר האוצר במליאת הכנסת היתה, שזה לא בסדר שלא מיישמים את הפחת המואץ, אז מה את רוצה, את רוצה פרוטוקולים?

משה גפני: אני אתן לך את הפרוטוקול מהמליאה.

סתיו שפיר: אני רוצה לראות איך התקבלה ההחלטה הזאת.

משה גפני: זה בסדר, זאת ועדת השקיפות.

משה גפני: אני עוסק בכסף, שיעבור הכסף לאנשים בעוטף עזה על הפחת המואץ, זאת החלטת ממשלה.

משה גפני: אף אחד לא יודע שביטלו אותה, אף אחד לא יודע מה נבחן איתה.

משה גפני: אמר סגן האוצר במליאת הכנסת.

<דוד רוטנברג: אגב, יש פחת מואץ באזור, זה לא שאין בכלל, פחת מואץ קיים במסגרת חוק התיאומים - - -

משה גפני: בסדר, אבל יש החלטה.

משה גפני: הרי אנחנו לא מדברים על מה שקיים מבחינת החוק.

<דוד רוטנברג: מי שצריך את זה ויכול להשתמש בזה, זה קיים עבורו.

משה גפני: אנחנו לא שבעי רצון מהתשובה הזאת, אבל בסדר.

משה גפני: יש עוד דברים?

חיים ילין: אני אקרא פה רק את מה שלא נאמר – נושא יבילים, חוסר של 8.5 מיליון ש"ח לצורך יבילים קשיחים.

חיים ילין: מכתב לשר דרעי – אתם מתחלפים כל כך מהר, כל כך מהר מתחלפים כל השרים, שעכשיו לא בטוח שהוא הכתובת.

מכלוף מיקי זוהר: אל תדאג, אתה תהיה עוד כמה שנים טובות באופוזיציה, אתה תתרגל לכולם.

חיים ילין: מה הקשר בין זה שאתם כל הזמן בקרוסלה מתחלפים לבין אופוזיציה?

מכלוף מיקי זוהר: אתה תתרגל לקרוסלה גם באופוזיציה.

חיים ילין: מיקי, אמרת דברי חוכמה ותורה.

חיים ילין: ..

משה גפני: מה זה היבילים?

חיים ילין: יבילים זה מבנים לקליטת משפחות צעירות במידי.

משה גפני: מי אחראי לזה?

חיים ילין: דרך אגב, הסטטוס הוא מה-17 לדצמבר 2015.

משה גפני: אני רוצה טלגרפית לעבור על הנושאים.

משה גפני: לי שני הנושאים היו חידוש.

משה גפני: יש החלטת ממשלה, אני הייתי בטוח שאין בעיה איתה, מתברר שיש בעיה ושצריך לטפל, זה התפקיד שלנו.

משה גפני: אני רוצה טלגרפית שיגידו תשובות לנושאים האחרים, זה הכול.

<רן בנימין: אני רן בנימין, יועץ מנכ"לית.

<רן בנימין: בהחלטת הממשלה של 2017, המשרד לפיתוח הנגב והגליל – היו לו שלושה סעיפי-על בהחלטה: אחד – פתרונות דיור, גם זמניים וגם קבע; שניים – סיוע וקליטה; שלוש – מיתוג והעצמת האזור.

משה גפני: אנחנו מדברים על היבילים הזמניים, אנחנו מדברים על דיור זמני בעלות של שמונה מיליון שקל וחצי.

<רן בנימין: בנוגע ליבילים, ההחלטה תקצבה עבור הקו הקדמי 4-0 רכישת 40 יבילים בעלות של 16 מיליון שקלים, כלומר 400,000 עבור יחידה.

משה גפני: לא מעניין אותי כמה עולה יביל, זה ממש לא נושא הדיון.

משה גפני: בוצע או לא בוצע?

<רן בנימין: בוצע לחלוטין, יצא מכרז.

משה גפני: איפה המבנים היבילים האלה?

דוד ביטן: יצא, אבל לא הרימו אותם עדיין לשם...

<רן בנימין: זכתה חברה, העלות הסופית שיצאה היתה כ-150,000 שקל יותר מהסכום שתקצבה המדינה.

<רן בנימין: בסיור שהתקיים עם השר דרעי, שהוא עדיין השר של פיתוח הפריפריה הנגב והגליל - - -

מאיר כהן: מה זה עדיין?

<רן בנימין: הוא עדיין, נכון לעכשיו עד כמה שאני יודע.

<רן בנימין: עלתה הטענה שהמועצות מבקשות להשלים את הדלתא התקציבית החסרה.

<רן בנימין: לאחר בחינה, הגענו למתווה שבו המשרד לפיתוח הנגב והגליל משלים דלתא תקציבית נוספת של 50,000 שקלים עבור כל יחידה, ובסך הכול שני מיליון שקלים.

<רן בנימין: נוסף על כך השגנו הנחה בסך שני מיליון שקלים נוספים מהקבלן, וגם על הפער החסר השגנו עם הקבלן הסכם, שבו הוא פורס להם לחמש שנים את עלות הפער החסרה, זה אומר 125,000 שקל בפריסה לחמש שנים, כשבעצם כל הסכום יורד מגביית שכר הדירה.

מאיר כהן: עדיין אין יבילים?

<רן בנימין: יש יבילים, נחתם חוזה - - -

משה גפני: מה ששואל חבר הכנסת מאיר כהן זאת שאלה נורא פשוטה, שבאמת קשה לי להתמקד בה.

משה גפני: כשאתה אומר בוצע, האם הפירוש הוא שכתבו את זה באיזה נייר או שהיביל נמצא בשטח?

משה גפני: בוצע מבחינתנו זה שהיביל נמצא.

<רן בנימין: אני מאמין שתוך ארבעה חודשים היבילים יהיו מוכנים בשטח.

<רן בנימין: הכוונה שלנו, שבקליטה בקיץ הקרוב כבר המשפחות החדשות ייכנסו.

משה גפני: ארבעה חודשים?

<רן בנימין: כן, בקירוב, זאת התחייבות של הקבלן לפי המכרז.

דוד ביטן: רק אל תתנו לנתיבי ישראל להוציא מכרז.

משה גפני: ארבעה חודשים.

משה גפני: אני מבקש, אם אתה יכול לרשום.

משה גפני: אני לא יודע כמה יוצא מהיום ארבעה חודשים.

דוד ביטן: תן להם גרייס של חודש.

משה גפני: תרשום את התאריך, אנחנו נבדוק את זה עם משרד הנגב והגליל.

יוסי יונה: תן להם חמישה.

חיים ילין: לא, אתה צריך לקלוט אותם לשנת הלימודים.

משה גפני: מישהו יכול לענות לגבי מענקי מרכז השקעות?

משה גפני: אני מבקש לא להגיד היסטוריה, רק להגיד מה התוצאה.

משה גפני: מרכז ההשקעות, החלטת הממשלה לגבי המענקים.

<לבנה זגורי: בשנים 15'-13' אושרו בסך הכול 20 תכניות השקעה בסך כולל של 220 מיליון שקל, וזה במונחי השקעה.

<לבנה זגורי: זה אומר שבמונחי מענק אישרנו 46 מיליון שקל.

<לבנה זגורי: יצאנו בקול קורא לגבי מיגוניות.

<לבנה זגורי: רק שני מפעלים - - -

משה גפני: דברי, אני תיכף אשאל אותך, האם החלטת הממשלה גם מיושמת.

<לבנה זגורי: כל מה שנוגע למרכז ההשקעות, אנחנו יצאנו בקול קורא.

<לבנה זגורי: אנחנו ארגנו שני כנסים בדרום, בעוטף עזה, נפגשנו עם המפעלים גם בפגישות פרטניות וגם הצגנו את ההקלות.

<לבנה זגורי: פנו מספר מפעלים.

<לבנה זגורי: כל מי שפנה זכה לתוספת השקעה בגין מיגוניות, שזה קשור להחלטה עצמה.

<לבנה זגורי: כן הקלנו גם באישורי ביצוע סופיים.

<לבנה זגורי: זה אומר שאם פרק זמן תכנית הוא חמש שנים וחברה סיימה ולא ביצעה שם את מלוא ההשקעות או לא ביצעה את היעדים, הקלנו איתה באופן משמעותי, עם שבע חברות שהגישו רק בשנה האחרונה.

<לבנה זגורי: ככה גם ביטלנו כתבי אישור, ארבעה ללא החזר מענקים בכלל ושלושה עם החזר ממש זעיר, 10% מינימלי שזה באמת באופן יחסי לאחרים השיעור הוא מאוד נמוך.

חיים ילין: זה רק ליצואנים.

חיים ילין: הבקשה פה – וגם אמרתי אותה פה – שבתוך ההחלטה היה דיון שהתעשיות בעצמן יוחרגו מהייצוא בעוטף עזה, וזה לא קרה.

<לבנה זגורי: במסלול מענקים אנחנו כפופים לחוק לעידוד השקעות הון, ולפיכך שם תנאי הסף הוא מפעל בר-תחרות, זה אומר 25% - - -

משה גפני: גברת זגורי, מה החלטת הממשלה עשתה מבחינתכם?

משה גפני: מה עשתה החלטת הממשלה, וזה הדיון כאן.

משה גפני: הדיון לא על מרכז ההשקעות, אלא על החלטת הממשלה.

<לבנה זגורי: לחלוטין כן, אז אני אומרת שמבחינת החלטת הממשלה נעשה כל מה שמרכז ההשקעות יכול היה לעשות.

<לבנה זגורי: הוא יצא גם במסלול תעסוקה בהקצאה לנושא הזה, זאת אומרת:

<לבנה זגורי: גם לאזור הזה הוגשו שלוש בקשות ב-2015 לא תקינות.

<לבנה זגורי: אנחנו נצא במקצה נוסף השנה ב-2016, שייועד אך ורק לעוטף עזה.

איתן ברושי: אבל האם במקצה הזה יהיה מקום לקבל מענק גם אם אתה לא יצואן?

<לבנה זגורי: במסלול תעסוקה כן, לחלוטין כן.

<לבנה זגורי: דבר נוסף, בין 10 תיקוני חקיקה שמרכז ההשקעות כרגע רוצה לצאת, אחד מהם זה מענק נגב, זה עד 10% מסך שיעור המענק, זה אומר שחברות יוכלו לקבל עד 30%.

<לבנה זגורי: רצינו להפריד את זה מיתר תיקוני החקיקה, והאוצר כרגע לא מסכים.

איתן ברושי: אם זה היה תלוי באוצר, בכלל לא היו מענקי עידוד השקעות הון.

איתן ברושי: אני רוצה להגיד לפרוטוקול שהאוצר מעולם לא חשב שהחוק הזה נכון, כמו שנגיד בנק ישראל חשב שהטבות המס שעמלו עליהן פה לא מועילות.

איתן ברושי: יש פער גדול בין מי שחי במרכז ולא יודע מה זה פריפריה לבין מי שחי ומייצג את הפריפריה.

איתן ברושי: הפער הזה גדול יותר מהמרחק בין תל אביב לנחל עוז.

<לבנה זגורי: אל תשכנע אותי בזה.

איתן ברושי: אני כן אשכנע אותך.

משה גפני: היה מדובר על הקצאת 10 מיליון ש"ח לצורך העניין הזה של מרכז ההשקעות של משרד האוצר ו-10 מיליון ש"ח של משרד הכלכלה ותתאפשר הכרה בשיעור שיעלה על 50% בהשקעה במבנים, ההחלטה הזאת בוצעה?

משה גפני: אתם קיבלתם 20 מיליון ש"ח, 10 מיליון ממשרד הכלכלה ו-10 מיליון ממשרד האוצר, מה עשיתם עם זה?

<לבנה זגורי: קיבלנו 20 מיליון ש"ח.

<לבנה זגורי: כל חברה שפנתה בבקשה לתוספת השקעה, זה אומר שהמבנים שאתם אומרים 50% השקעה - - -

משה גפני: 50% כן, זאת החלטה.

<לבנה זגורי: מעל 50%, הם יכולים להגיע עד 80% מגובה ההשקעה המאושרת.

<לבנה זגורי: פנה בסך הכול מפעל אחד.

מאיר כהן: כמה מימשו?

<לבנה זגורי: מפעל אחד שפנה אישרנו ב-2015.

מאיר כהן: אז כמה כסף נשאר היום בקופה?

<קריאה: איך פרסמתם למפעלים, למה רק אחד פנה?

<לבנה זגורי: אנחנו ארגנו שני כנסים באזור, גם פרטנו בפניהם את כל ההקלות וגם ישבנו מפעל מפעל ואמרנו להם מה הם יכולים להגיש.

<לבנה זגורי: המפעלים שהגישו – מפעל אחד בשנת 2015 - - -

משה גפני: משהו משונה לנו, כך אני מבין גם מהחברים וגם ממני בעצמי.

משה גפני: אם הממשלה מקבלת החלטה ואתם מבצעים אותה ויש כסף ומשתתף בזה רק מפעל אחד, זה נראה קצת משונה בעידן שלנו.

<מאיר שימקו: תנאי הסף הם מאוד קשים.

משה גפני: יותר קשה מהרגיל?

<מאיר שימקו: לא, אלה תנאי הסף הרגילים, הם מאוד קשים.

<מאיר שימקו: כמו שנאמר כאן, אתה צריך להיות יצואן של 25%.

משה גפני: אבל היא אומרת שלגבי - - -

<מאיר שימקו: במסלול מענקים אתה צריך להיות יצואן, במסלול תעסוקה אתה לא צריך להיות יצואן, אבל תנאי הסף בכל מקרה הם מאוד קשים, כי אתה מדבר על אוכלוסיות מאוד מיוחדות, העסקת המגזר הבדואי והמגזר החרדי וחד-הוריות, ואז אתה לא מוצא את האנשים האלה ואתה לא יכול להפעיל את המסלול.

מאיר כהן: אתה צודק.

עודד פורר: אתם בדקתם את עצמכם מבחינת המסלולים האלה?

עודד פורר: הרי כשאתה יוצא למכרז, אתה רוצה לראות שיש לך מספיק ספקים שמתמודדים.

עודד פורר: אני לא אוציא מכרז אם אני יודע שיש לי ספק אחד שמתמודד.

עודד פורר: גם כשאתה יוצא לקול קורא לתמיכות, אתה צריך לבדוק שלאנשים יש בכלל היכולת לגשת.

עודד פורר: אפשר להוציא תקנות תמיכה שאף אחד לא יעמוד בהן.

עודד פורר: אם זה המצב לפי מה שהם אומרים, זה מאוד מטריד.

<מאיר שימקו: זה המצב.

משה גפני: אני מבקש או ממך או מהממונים עליך מכתב, שבו אתם תפרטו לוועדה מה עשיתם, מה היו התוצאות – את אומרת שרק מפעל אחד נכנס – למה אתם מעריכים שזה קרה ומה אתם הולכים לעשות הלאה.

משה גפני: אולי אנחנו נציע לממשלה לבטל את ההחלטה הזאת, כי אין מה לעשות איתה ומכיוון שזה הולך עם תנאי סף קשים, כפי שמאיר אומר.

משה גפני: יכול להיות שזאת הבעיה, יכול להיות שזה הולך רק ליצואנים, אולי צריך לשנות את המדיניות ואולי צריך לשנות את כל המדיניות בעניין הזה של מרכז ההשקעות.

משה גפני: אני מבקש מכתב, אם אפשר תוך שבוע ימים, שבו ייאמר מה נעשה בהחלטת הממשלה הזאת, האם הכסף עבר, מה עשיתם, מה אתם מתכוונים לעשות, מה היו התוצאות ומה ההערכה שלכם.

דוד ביטן: קול קורא - - -

משה גפני: היא אמרה שהם ערכו שני כנסים, והיא אמרה שהם הולכים לפרסם קול קורא נוסף.

דוד ביטן: אתה אומר שאתה רוצה לדעת מה עבר – לא עבר בכלל.

משה גפני: מפעל אחד כן.

עודד פורר: אבל מה יעזור אם יפרסמו עוד קול קורא עם תנאים שאף אחד לא עומד בהם?

דוד ביטן: זאת בדיוק הבעיה, אתה מבין?

דוד ביטן: אולי היועץ המשפטי שניסח את זה - - -

משה גפני: המציאות הזאת היא מציאות שהממשלה קיבלה החלטה.

משה גפני: היא קיבלה החלטה כבר מזמן, זאת לא החלטה שהתקבלה בחודש שעבר.

משה גפני: מרכז ההשקעות יודע להגיד מה קרה, אולי אפילו לפרט.

משה גפני: אם התאחדות התעשיינים גם רוצה לכתוב על העניין הזה, על תנאי סף קשים, אני אשמח מאוד ונעקוב אחרי זה.

דוד ביטן: אבל אם הממשלה מקבלת החלטה, שהפקידות תבצע אותה, לא שלא תבצע אותה, ובמהירות הראויה, אבל זה לא מה שקורה.

משה גפני: בסדר, אז אני מבקש לדעת.

משה גפני: אני רוצה לדעת בכתב מה זה.

יוסי יונה: אדוני היושב ראש, אולי לבטל ולבקש מסמך ממאיר שיגיד מה לדעתו הבעיות שתנאי הסף כל כך קשים.

משה גפני: אני צריך את מרכז ההשקעות, אנחנו נקיים על זה דיון.

משה גפני: היתה החלטה לעסקים קטנים, התאמה לצורכי המועצות האזוריות.

דוד ביטן: לא רק למועצות אזוריות.

חיים ילין: מדובר על המועצות בגלל שגם שדרות בתוך ההחלטה, שזה נפרד.

חיים ילין: רק מועצות אזוריות – עסקים קטנים, וזה מה שדיברתי בהתחלה.

דוד ביטן: מעלה אדומים לא היתה בפנים?

<בני כשריאל: לא, מעלה אדומים זה נושא אחר לחלוטין.

משה גפני: אני מבקש שייצא מכתב, אני רוצה לדעת מה ההחלטה.

משה גפני: מס מעסיקים, האוצר, רשות המסים.

סתיו שפיר: זה מדהים, לפני חודש הם היו בכזה לחץ להגיע לפה ולהעביר העברות תקציביות.

סתיו שפיר: עכשיו נגמרו ההעברות, נגמר הלחץ.

משה גפני: על 232 דיברנו כבר.

משה גפני: החלפת גגות אסבסט.

חיים ילין: אסביר מה הסטטוס, לא נעשה כלום.

חיים ילין: זה עוטף עזה, לא נעשה כלום.

חיים ילין: בעקבות ירי פצמ"רים ושיש גגות אסבסט בבתים בקו הקדמי, הוחלט להחליף את גגות האסבסט.

חיים ילין: שום דבר לא קרה בגלל שיש תת תקצוב לנושא הזה.

חיים ילין: פניתי לשר, הוא אמר: שיתחילו, אני כבר אדאג לזה.

חיים ילין: מועצות אזוריות לא מסוגלות להתחיל פרויקט, לעומת מדינת ישראל, אם אין את כל התקציב, אסור להן לצאת למכרז.

חיים ילין: מי שיוצא למכרז כשאין כל התקציב, ישר לבית המשפט.

יוסי יונה: יש החלטת ממשלה לתקצב את זה?

חיים ילין: כן, וזה בתת תקצוב.

משה גפני: כמה כסף?

חיים ילין: אם אני זוכר נכון, ההחלטה היתה בין 10 ל-12 מיליון שקל וזה לא הספיק.

<דודי מזרחי: 15.

משה גפני: כמה צריך?

<יובל טלר: יש חצי ראשון שמגיע מקרן הניקיון בתקציב המשרד להגנת הסביבה.

<יובל טלר: אני לא ממשרד להגנת הסביבה, אני לא יודע להגיד אם הוא כבר הוקצה.

חיים ילין: לא נלקחה בחשבון ההטמנה, ההטמנה עצמה היא 154 שקל למטר.

חיים ילין: או שהגנת הסביבה ישים את הכסף או שיגיד שההטמנה נעשית על חשבון, אז יגידו יפתרו את כל הבעיות.

סתיו שפיר: למה זה תוקצב בחצי ממה שצריך?

<יובל טלר: זה לא תוקצב בחצי, ההקצאה מתחילה מקרן הניקיון.

<יובל טלר: ברגע שלקרן הניקיון יוקצה הכסף, יוקצה גם התקציב התוספתי.

<יובל טלר: אין סיבה להקצות את ה-7.5 מיליון שקל - - -

סתיו שפיר: למען השם, עברה שנה וחצי, שנה וחצי.

דוד ביטן: ריבונו של עולם, אבל מתי זה יהיה?

<יובל טלר: אפשר לפנות למשרד להגנת הסביבה, אני לא מהמשרד להגנת הסביבה.

סתיו שפיר: יש פה מישהו מהמשרד להגנת הסביבה?

סתיו שפיר: גפני, מה, עושים פה בדיחה מהוועדה הזאת?

משה גפני: בין היתר, לא באופן קבוע.

סתיו שפיר: אפשר לקבל את התשובות לגבי החטיבה להתיישבות וכמה מהכסף יצא והגיע?

דוד ביטן: תפסיק את הישיבה בעניין הזה, זאת בדיחה, תזמין את מזכיר הממשלה, תזמין את כל השרים ושיעמדו פה ויתנו תשובות, פעם אחת ולתמיד.

דוד ביטן: הם בכלל לא מקיימים את החלטת הממשלה, מה זה הדברים האלה?

דוד ביטן: אותי זה כבר מרגיז.

דוד ביטן: תעצור את הישיבה ותעשה את מה שאני מבקש, פעם אחת ולתמיד.

חיים ילין: אני אביא לך תיק שלם של החלטות ממשלה שלא מקוימות, אפשר להתפוצץ מזה.

חיים ילין: ועדת ביצוע להחלטות ממשלה...

משה גפני: יש פה מישהו לגבי הנושא של הקליטה?

סתיו שפיר: זה ברור שקליטה אין.

חיים ילין: דרך אגב, זה עצוב.

חיים ילין: זאת תכנית שבנינו אותה יחד עם עודד.

מיקי לוי: עודד, אז מי המחליף שלך?

עודד פורר: המחליף שלי היה פה אתמול, בסך הכול הוא עושה עבודתו נאמנה.

משה גפני: אתה יודע לענות לי למה התקציב עבר רק באוגוסט?

<יובל טלר: לא קיבלתי עדיין תשובה.

<יובל טלר: קיבלתי תשובה חלקית, שבגלל שהיה מדובר בתקציב המשכי לכן זה הועבר.

<יובל טלר: אני אעביר תשובה מלאה לוועדה.

משה גפני: מה התשובה החלקית?

משה גפני: אני רוצה תשובה מלאה, אבל תשובה חלקית עכשיו.

<יובל טלר: מאחר שהיה מדובר בתקציב המשכי, לכן חלק מהתקציבים הועברו בשלבים מאוחרים יותר בגלל בעיות בעצם ההעברה.

משה גפני: דוד, אני קודם כל רוצה להסביר שמדובר על הצעה לסדר-היום של שני החברים.

דוד ביטן: הבנתי, אבל אפשר לנצל את ההצעה לסדר-היום כדי לסיים את העניין הזה אחת ולתמיד.

משה גפני: אמרת לפרוטוקול, אני רוצה גם להגיד שיש פה מכלול שלם של סעיפים.

משה גפני: זאת החלטה ענקית, שהיתה אחרי המלחמה והממשלה קיבלה החלטות כמו שאנחנו מכירים, החלטה שנוגעת להרבה מאוד משרדים.

משה גפני: אני לא יכול בדיון ראשון כזה - - -

דוד ביטן: ברור שלא עכשיו, לדיון הבא.

משה גפני: אם אתה מדבר על הדיון הבא, זה בסדר גמור.

משה גפני: אני מבקש קודם כל לגבי הכביש, שזה הדבר הכי חשוב לפי דעתי קודם כל, הדבר המידי זה להזמין את שר התחבורה, מנכ"ל משרד התחבורה.

דוד ביטן: גם את הגנת הסביבה, תזמין את כולם, לא רק את התחבורה, שלא יהיו לי בעיות ויגידו לי: למה רק אני מוזמן?...

משה גפני: להזמין את חברת נתיבי ישראל, את משרד האוצר, את מנכ"ל משרד האוצר.

יוסי יונה: החטיבה להתיישבות.

משה גפני: לא, אני לא מזמין את החטיבה להתיישבות.

סתיו שפיר: גפני, העבירו אליה מאות מיליונים.

משה גפני: אני אקיים על זה דיון.

סתיו שפיר: אגב, וגם משרד האוצר - - -

משה גפני: סתיו, את רוצה לנהל את הישיבה הזאת?

משה גפני: את לא יכולה, כי קודם כל החליט דוד ביטן לנהל את הישיבה, את לא יכולה להדיח אותו עכשיו...

סתיו שפיר: אני אשמח לסייע.

סתיו שפיר: אם תבקש, אני אבוא לסייע.

סתיו שפיר: גם משרד האוצר יכול לענות לגבי החטיבה להתיישבות.

סתיו שפיר: אז אתה יכול פשוט לבקש ממשרד האוצר, שידווח על הפעולות של החטיבה.

משה גפני: את רוצה לטרפד את הנושא הזה?

מאיר כהן: אפשר ישיבה באיזה ועדה בלי החטיבה להתיישבות?

סתיו שפיר: אז שלא יעבירו להם את הכסף של עוטף עזה, ויהיה אפשר בלעדיהם.

דוד ביטן: דווקא הם עובדים מהר.

סתיו שפיר: עובדה שאומרים ביישובים, שהם לא קיבלו את הכסף – כבר שנה וחצי.

משה גפני: סתיו ודוד, אני מבקש להפסיק.

משה גפני: תנו לי לנהל את הישיבה, יש פה דברים יותר חשובים עכשיו מהחטיבה להתיישבות.

סתיו שפיר: לאיפה הכסף עובר?

משה גפני: לא רוצה לדבר על זה עכשיו, זה לא רלוונטי, יהיו לנו מספיק הזדמנויות.

משה גפני: זה לא המקרה, זה לא בסדר, אנחנו מדברים על יישובי עוטף עזה.

משה גפני: לגבי הפחת המואץ, אני מבקש להזמין את סגן שר האוצר, להזמין את המנכ"ל, להזמין את מי שאחראי במשרד האוצר על הנושא של הפחת המואץ, אני רוצה הסברים.

משה גפני: אם משנים את ההחלטה, אני רוצה שזה יהיה כאן על השולחן.

משה גפני: אם לא משנים את ההחלטה, אני רוצה שזה יבוצע.

משה גפני: אני מבקש שיתקיימו על שני הדברים האלה דיונים, שבעקבותיהם נדבר על החלטת הממשלה.

משה גפני: אני מבקש מהמשרד של הפריפריה – אני כבר לא יודע איך קוראים לזה, לפיתוח הנגב והגליל – לגבי היבילים מעקב ותשובה.

משה גפני: לבנה זגורי, אני מבקש ממך וגם מהתאחדות התעשיינים מכתב.

משה גפני: אני מבקש עוד השבוע לקבל תשובה, נבדוק את העניין הזה ונראה מה אנחנו עושים בנושא הזה.

משה גפני: אני מבקש שייצא מהוועדה מכתב לשר אלקין, מכתב שאני אחתום עליו לגבי הסיוע בקליטה; ומכתב לשר להגנת הסביבה לגבי החלפת גגות אסבסט, האם חסר כסף, האם הוא מוציא את זה מקרן הניקיון?

משה גפני: אנחנו רוצים תשובות לעניין הזה.

משה גפני: יובל טלר, באמצעות החלטת הממשלה 2017 אנחנו הולכים לפקח על כל ההתנהלות של הממשלה, זה לא יימשך יותר.

משה גפני: אם זה יימשך, זה יהיה הדדי.

משה גפני: אם אתם תשנו החלטות ממשלה בגלל שאתם לא יודעים להתנהל, גם ועדת הכספים לא תדע להתנהל.

משה גפני: למה אנחנו צריכים להיות יעילים אם אתם כאלה?

משה גפני: על החטיבה להתיישבות יהיה דיון אחר, הוא לא רלוונטי לעניין הזה.

<יובל טלר: אדוני היושב ראש, אני כן רוצה להגיד בהקשר הזה שבאמת משרד האוצר פה תקצב חלק ניכר מאוד מההחלטה.

משה גפני: משרד האוצר הוזמן לישיבה הזאת.

סתיו שפיר: ההחלטה מראש לא היתה מתוקצבת - - -

משה גפני: משרד האוצר הוזמן לישיבה הזאת.

משה גפני: אחד הדברים המרכזיים זה הפחת המואץ, והנושא השני הוא כביש 232.

משה גפני: לא יודעים לתת לנו תשובות על שני הדברים המרכזיים האלה.

עודד פורר: זה הופיע - - -

משה גפני: אם אתם לא תדעו לתת לנו תשובות, אני אגיד לכם שתביאו בקשות שלא למדתי ליבה ואני לא יודע לקרוא את זה וזה ייקח כמה חודשים, עד שאני אבקש מתורגמנית.

מיקי לוי: יש עוד כמה משרדים שהיו מעורבים – רווחה, חוץ - - -

משה גפני: אנחנו מטפלים בכולם.

משה גפני: תודה רבה רבותי.